Wir nàchbenampten Hanns Stachell ✳ unnd Hanns Bluͦm schwàgrenn ✳ bed zuͤ Lupffann im ampt Eygenn gsaͤssenn ꝫcꝭ bekennend offennlich mit disem brieff ✳ fùr
unns all unnser erbenn ✳ unnd nàchkommen ✳ als dann unnser liebenn altt fordrenn ✳ von alttem har ✳ bisz uff unns ✳ unnd yetz wir ✳ dem frommen vestenn wylan Hansen Saͤgenssernn seligenn ✳ unnd sinen altvordrenn ✳ zuͤ Brugg ✳ verzinnst habenn ✳ unnd zinnsennd ✳ namlich ein mùtt kernnē gelts sibenn mùtt haber ✳ dritthalbenn mùt rogenn ✳ unnd ein
guldinn gelts ✳ ein vasnacht ✳ unnd zwey herpst huͤnner unnd drissig eyger ✳ alles ewigs ✳ unabloͤsigs ✳ jaͤrigs zinnses ✳ nach lutt unnd sag eins bsiglettenn alttenn gùltt brieffs ✳ des anlàsz
wist ✳ allenn denen die disenn brieff ansaͤchennd ✳ oder hoͤrrennd laͤsenn ✳ kùnd ich Ruͤgger der schaͤnnck ✳ schult̄s zuͤ Brugg ✳ unnd vergich offennlich mit disem gegenwirtigen brieff ꝫcꝭ
datum des zuͦ Brugg ✳ am naͤchstenn zistag vor der uffart ✳ der jarnn do man zaltt von xp̄i gepurt dritzaͤchenhundert ✳ darnach im acht unnd drisgistenn jàr unnd so
nu die anzoͤugt ewig gùltt ✳ nach abganng gmelts Hannsen Saͤgenssers ✳ siner husfròwenn ✳ unnd Cristoffell Saͤgennsers irs suns selgenn ✳ von irnn erbenn ✳ als Beringern von
Landenberg ✳ unnd Melchior Koͤlplinn zuͤ Brugg verkoufft ✳ unnd wir Hannsen Stachell ✳ als innamen ✳ unnd zuͤ hannden der erwirdigen edlenn unnd geistlichenn Barbaran
unnd Kathrinan von Bonstettenn convētfròwen zuͤ Kùngsfeldenn beder miner gnaͤdigenn liebenn fròwenn ✳ um̄b ir eygenn bar gòld ✳ unnd houptguͤtt namlich achtzig und saͤchs
Rinischer guldinn ✳ guͦtter ✳ graͤchter ✳ unnd gwichtiger in gold ✳ zuͤ kouffenn gebenn ist wordenn ✳ nàch lutt des gmeldttenn von Landenbergs ✳ unnd Melchior Koͤlplis ùbergàb ✳ unnd vergung brieffs
mit irenn eignen angehaͤncktenn siglenn verwart ✳ so habenn dàmit die selbenn von Bonstettenn fùr sy ✳ unnd ir erbenn ✳ mir gmeldttem Stachell ✳ minem schwager ✳ unnser
beder erbenn ✳ unnd nàchkommen ✳ hierinn gwilget unnd vergonnt ✳ das wir im fùr hin ✳ an statt der obbemeldttenn ewigenn gùltt ✳ inenn sollenn verzinsenn jaͤrlich vier Rinischer
guldinn in gòld ✳ guͤtt unnd graͤcht an gwicht ✳ unnd gebraͤcht ✳ zweyg herpst huͤnner ✳ unnd ein vasnacht huͤn ✳ drissig eyger ✳ ouch alles ewigs ✳ unnd unabloͤsigs zinses ✳ das wir ✳ von
inenn zuͤ sundrem dannck angnommen habenn ꝫcꝭ harum̄b ✳ so wellenn ✳ unnd bekennen wir ✳ Hanns Stachell ✳ unnd Hanns Bluͤm fùr unns ✳ unser erbenn ✳ unnd nàchkommen als houptgùlttenn ✳ den gmeldttenn von Bonstettenn sampt ✳ oder sunder ✳ irnn erbenn ✳ oder inhabernn disz brieffs ✳ den gmeldttenn irnn erkoufftenn jaͤrlichenn ✳ unnd ewign̄
zinnsz in guͦtter gnaͤmmer ✳ unnd gaͤnnger werschafft wie obgmaͤldt ist ✳ richtenn ✳ antwurttenn ✳ unnd waͤrenn ✳ alwaͤgenn uff sannt Martis tag ✳ gen Küngsfeldenn in das gotzhusz zuͤ irn̄
oder inhabernn disz brieffs sichernn handenn ✳ ghaltt ✳ unnd gwalt ✳ fùr alles verhefftenn ✳ verbiettenn ✳ unnd entwern̄ ✳ krieg ✳ àcht ✳ bann ✳ unnd all ander zuͤvaͤl ✳ unnd inzùg ✳ so beschaͤchen
moͤchtenn ✳ nùtzit uszgnommen ✳ unnd ganntz àn allenn irnn costenn ✳ und schadenn ꝫcꝭ uff ✳ von unnd ab unnserm hoff zuͤ Lupffann im dorff glaͤgenn ✳ den man nempt des
Fùrstenn hòff ✳ mit husz ✳ hòff ✳hofstatt ✳ hoffreitty ✳ mit ackernn ✳ mattenn ✳ holtz ✳ veld ✳ wun̄ ✳ weid ✳ garttenn ✳ bòmgarttenn ✳ aller zuͤghord ✳ nùtzit uszgnommen ✳ ist àn den jetzbemelt₎
ewigenn zinnsz ✳ ganntz frig lidig eygenn ✳ unnd niemans hafft ✳ nàch verpfaͤnndt ✳ behalttenn wir by unnsernn guͤttenn trùwenn àn eydenn statt ꝫcꝭ als ab der bemaͤldttenn
koͤuffernn ✳ ingsetztenn ✳ unnd bhafften waͤrendenn underpfanden richtenn ✳ unnd waͤrenn soͤllenn unnd wellenn in form̄ wisz unnd uff das zil wie obstàtt ✳ unnd ob diser jaͤriger ewiger zinns
einichs jàrs uff bestimptenn zinstag ✳ alwaͤgenn acht tag vor oder nàch ungfarlich nit gricht ✳ unnd bezaltt wurd ✳so mogenn die genampten fròwen koufferinn ✳ oder die inhaber dises
brieffs ✳ durch ire gwalt haber ✳ den obbestimpten hòff ✳ mit allenn sinen zuͤgehoͤrigenn guͤttrenn ✳ als ir ingsetzt underpfannd ✳ unnd ob inenn daran abgienng ✳ all ander unseˀ
der verkoͤuffernn ✳ unnser erbenn ✳ unnd nàchkommen ✳ ligennd ✳ unnd varennde guͤtter ✳ gegenwirtig ✳ unnd kùnfftige ✳ dorum̄b angriffenn ✳ mit pfaͤnnden ✳ versetzenn ✳ verkouffn̄n
verganttēn ✳ oder selbs zuͤ irn̄n handenn zùchenn ✳ mit ✳ oder àn recht ✳ geistlichem ✳ oder weltlichem ✳ so lanng ✳ unnd vil ✳ bisz alwaͤgenn um̄b die vervalnen zinsz ✳ costenn unnd
schadenn ✳ oder darum̄b dann angriffenn wer ✳ gnuͤg beschaͤchenn ist ꝫcꝭ ob ouch den gemaͤldttenn fròwen koͤufferinn ✳ unnd allenn irnn nàchkommen ✳ hierinn jemmer ùtzit abgienng ✳ es waͤre an underpfanden ✳ houptgùlttenn ✳ das die mit tòd abgienngennd ✳ unnùtz ✳ oder ungsaͤssenn wùrdennd ✳ unnd sunders das die underpfannd nit in buw ✳ unnd erenn gehalttenn
wurdenn ✳ schad oder abganng an brieff unnd siglenn zuͤviel ✳ wie sich das begaͤbenn moͤcht ✳ damit die gedauchtenn fròwenn kòufferinn ✳ ir nàchkommen ✳ oder inhaber disz brieffs irs jaͤrigenn unabloͤsigenn ✳ unnd ewigenn zinses ✳ nit versorgt nàch habennd waͤrennd ✳ soͤlichenn mangel ✳ unnd abganng sollenn wir die bemàldttenn houptgùlttenn ✳ unnsre erbenn und nàchkommen ✳ innàchst monats frist ✳ so unnsz das zetünd verkùndt wirt trùwlich ersetzenn mit andernn als gùettenn unnd gewùssenn houptgùlttenn die sich mit brieff ✳ unnd siglenn verschribennd unnd verbindend ✳ alles des so sich die abganngnen ✳ verschribenn ✳ unnd bekaͤnnt ghept habennd ✳ mit bessernn underpfandenn dann die vordrigenn gwaͤsenn sienn ✳ brieffen
unnd siglenn ꝫcꝭ alles by pen des angriffs ✳ wie um̄b den zinnsz obbeschribenn stàtt ✳ vor solichem angriff sol unnsz obbemeldttenn houptgùlttenn ✳ all unnser erbenn ✳ die bestimptenn
ingsetztenn underpfannd ✳ nàch all ander unnser ✳ unnd unnser erbenn ✳ ligennd ✳ unnd varennd guͤtt ✳ ganntz nùtzit schirmmen ✳ nàch bedeckenn ✳ dhein bäpstlich ✳ keyserlich ✳ nàch kùngklich ✳ frigheit ✳ gnàd ✳ vereingung ✳ verpùndtnus ✳ gricht ✳ nàch recht ✳ geistlich ✳ nàch weltlichs ✳ nàch dheinerleyg sachenn so hie wider zù schirm ✳ oder fuͦrzug ✳ jemmer erdaucht moͤchtenn werdenn in
dheinn wisz ✳ dànn wir unnsz des ✳ unnd alles schirms ganntz entzigenn ✳ unnd begaͤbenn habenn ✳ unnd sunders des inzugs ✳ das wir ✳ oder yemans unnser erbenn ✳ moͤchtenn spraͤchen
oder fûrwaͤnden ✳ soͤlich houptguͤtt nit in unnsernn nutz bewaͤndt ✳ nach bar enpfangen habenn ꝫcꝭ unnd ist also hiemit soͤlicher kouff ✳ unnd des vertigung ✳ erganngen zuͤ Windisch vor offem raͤchtenn ✳ mit entzichenn ùbergaͤbenn inantwurttn̄n enpfaͤchenn ✳ unnd fallem dem so von grichts waͤgenn ✳ unnd unnsers ampts bruch unnd harkommen nàch gewon ✳ unnd raͤcht ist ✳ alles mit soͤlicher gstaltt ✳ das es billich yetz ✳ unnd in ewikeit krefftig ✳ unnd machtsam belibenn ✳ unnd staͤtt gehalttenn sol werdenn ꝫcꝭ unnd sind des gezuͤg₎
vom gricht ✳ Heiny Meyer von Biralouff richter ✳ Heinrich Reygg Heintz Meyer bed von Schaͤrnntz Petter Fricker Hanns Ròtt von Bir ✳ Uͤly Mayer Hanns Ròt von Lupffann
Staͤffann Waͤchter von Oberburg ✳ Hanns Geisler von Windisch ✳ unnd ander vil vom gricht ꝫcꝭ des alles zù wàrem ✳ unnd vestem urkùnd ✳ so habenn wir obbemaldtten
houptgùlttenn ✳ unnsz ✳ unnd unnser erbenn ✳ unnd ewig nàchkommen ✳ alles dis zeùbersagennd wie obstàtt ✳ namlich ich Hanns Bluͦm ✳ und ich Heiny Meyer als richter
von grichts unnd ampts waͤgenn ✳ denn selbenn gricht ✳ mir ✳ unnd minen erbenn ganntz àn schadenn erbettenn den frommen wysenn Hannsen Bùrrer hoffmeyster des
gotzhuses Kùngsfeldenn ✳ unnsernn liebenn herrennn ✳ unnd ich Hanns Stachel den ersammen wysenn Cuͤnratten Ragornn altt schulthessenn zuͤ Brugg ꝫcꝭ das sy ire ✳
eygne secrett insigell ✳ inenn ✳ unnd irenn erbenn àn schadenn ✳ offennlich gehaͤnnckt habenn an disenn brieff ✳ der gebenn ist uff sannt Lutzigenn der heligenn jumpffròwenn tag ✳ von cristi unnsers herrenn geburtt zaltt ✳ fùnfftzaͤchenhundert zwenntzig unnd ein jàr.
1521 XII✳ 13✳
237